Sanral ontken berigte oor bankrotskapNazir Alli Foto: Werner Beukes/SAPA Nazir Alli, uitvoerende hoof van Sanral, het Donderdag gesê foutiewe beriggewing in die media lei tot wanpersepsies oor die e-tolstelsel. Hy het gesê hy was teleurgesteld toe hy ŉ koerantberig Donderdagoggend gelees het dat die Suid-Afrikaanse Nasionale Padagentskap (Sanral) bankrot is. Die Star het berig dat Sanral Woensdag aan die e-tolhersieningspaneel gesê het die organisasie is bankrot en gewaarsku dat die land groot probleme gaan hê as hy nie die R20 miljard skuld kan afbetaal nie. Gedeeltes van Sapa-nuusagentskap se berigte uit Woensdag se verhoor is in die koerantberig vervat. Dit sluit ŉ verklaring deur Alli in dat Suid-Afrika in “ernstige moeilikheid” gaan wees as die e-tolskuld nie betaal word nie en daar nie “nuwe geld” is nie. Die Star het verder berig dat Dipuo Peters, minister van vervoer, Dinsdag aan die paneel gesê het motoriste kan tot R3.65 per liter ekstra vir petrol betaal om die skuld af te betaal. Volgens Alli het die minister nooit gesê dit is wat nodig is om die skuld af te betaal op die Gauteng-hoofwegverbeteringsprojek (GFIP) nie. “Dit is hoe wanpersepsies gevorm word, deur verkeerde inligting, en dan moet ons probeer om die opvattings te verander wat deur foutiewe inligting geskep is,” het hy gesê en ŉ afskrif van die Star-koerant aan die paneel voorgehou. Hy het ŉ beroep op die paneel gedoen om die koerant te versoek om ŉ regstelling te publiseer. Mark van der Velden, redakteur van Sapa, het gesê die nuusagentskap volstaan met sy beriggewing oor die verhoor en dat Sapa nooit berig het dat Sanral gesê het hy is “bankrot” nie. David Makhura, premier van Gauteng, het die paneel saamgestel om die sosio-ekonomiese impak van die GFIP en die e-tolstelsel te ondersoek.